In Morte de Mariantonia
(bindigh'annos)

Mancu adiu mi naras netta mia
prestu ti ch'andas a s'improvvisada,
durante biva, tres lustros ebbia,
troppu pitzinna ti che ses andada.
Assumancu t'aere saludada
nessi in s'ultima ora 'e s'agonia.
Como mi restat solu 'e ti pregare:
cando has a bider a zia Mattia
sos saludos li da da frade mannu
e a mannai tua, mamma mia;
raccontali su male e-i su dannu
chi no hat fattu sa zente terrena
ma est solu mortale disingannu.
Como sunrimos s'orribile pena
chi nos hat postu in luttu e in tristura
e-i sa mama, 'e lagrimas piena,
pianghet s'istimada criatura
senza cunfortu misera e mischina.
E, nois zios, a tale disaura
rimediu chircamos e meghina
a ponner a sa morte unu riparu,
già chi non cheret sa manu Divina
de salvare su samben tantu caru.
T'han piantu cun lagrimas caentes
amigos bonos cun su bighinadu,
como sun tottu in luttu sos parentes
Comente ziu tuo hat lagrimadu
e-i sos mios tottus in Carbonia
sa Pasca pianghindedi han passadu.
Sa sorte tua, o Mariantonia,
est tradimentu senza piedade;
sas novas li contamos a su frade
e a su babbu che deo lontanu
mi paret chi no hat umanidade
mancu pro nois Deus Soberanu.